Gemeenskap in rou na jong ma sterfAlecia van der Westhuizen saam met haar babadogtertjie Mia. Die gemeenskap van Kuruman in die Noord-Kaap is in rou gedompel nadat ŉ jong ma die naweek oorlede is toe sy saam met haar een maand oue babadogtertjie in ŉ motorongeluk betrokke was. Die ongeluk het op die N14 tussen Kuruman en Kathu gebeur en Alecia van der Westhuizen (27) is op die toneel dood verklaar. Volgens Monica Kotze, Van der Westhuizen se sussie, was baba Mia in haar karstoeltjie vasgegordel toe die ongeluk plaasgevind het. Sy het niks oorgekom nie. “Dit is ŉ wonderwerk,” vertel Kotze aan Maroela Media. Ao. Mosimaneotsile Letsapa, woordvoerder van die polisie, het gesê Van der Westhuizen het vermoedelik beheer oor haar silwer Toyota Fortuner verloor waarna die voertuig omgeslaan het. Die ongeluk het omstreeks 16:20 gebeur. Van der Westhuizen en haar man, Pieter, was maar twee jaar getroud en het hul eersteling gehad nadat Alecia sewe jaar gelede limfklierkanker op die ouderdom van 20 jaar oorwin het. Op die vraag oor hoe haar sussie onthou sal word, antwoord Kotze dat dít die maklikste vraag van almal is om te antwoord: “Sy was net amazing. Sy was die beste dogter en sussie. Sy was só slim en het alles altyd in plek gehad. As daar ŉ probleem was, het sy hom vir jou opgelos. “Soos sy nou is, was sy vir ons op aarde. ŉ Engel.” Van der Westhuizen se begrafnis vind Saterdag plaas.